Boekvoorlesing: Kowie Brönn van Montagu | Maroela Media
"Want om te maak of jy grênd is, is een ding, maar as jy wakker word, sit jy nóg met jou eie dorse."
Hiermee 'n uittreksel uit die kortverhaal Kowie Brönn van Montagu deur Abraham H de Vries wat in Spekskiet verskyn.
Kowie Brönn vertel, hy sê, ek droom ek stap in Engeland en ek stap by Buckingham Palace verby, toe staan die bodeur oop, en daar trek darem 'n rokie uit die skoorsteen uit. Slaap darem nie meer nie, dog ek.
"Ek staan nog so, hier kyk die Prince of Wales oor die bodeur, handevryf-handevryf. Toe sien hy my. Maar wás hy bly.
"Oom Kowie Brönn, maar dis mos Oom!" sê hy. "Kom in, Oom. Pa sal darem graag met Oom 'n woordjie wou breek, hy skeer net gou."
"K-k-kowie B-b-rönn van M-m-ontagu, w-w-aar in die wye w-w-êreld kom jy vand-d-d-aan?" vra die koning, want hy't mos so gehakkel.
"Maak g'n niks s-s-s-aak nie," sê die koning en hy vat my aan die arm. "Hoe gaan dit met Mo-hon-tagu? Leef ou Epsie Jou-jou-jou, leef ou Epsie nog?"
"En met ou Tjops le Roux-hoe?"
"Ag, en met oumatjie Rachel Keet? Voel sy nog die badwater so met die elm-elmbohoog?"
"Toe ons daar was, was Liesbet en Magriet al opgeskote. Ek is so jammer, want vandag se ki-ki-ki, kleingoed, mis so baie."
"Maar, Kowie," sê die koning, "van rumatiek gepraat, kom ons stap vorentoe, Buckingham Palace is lekker in die somer, maar in die winter trek die ou kasarmte. Trap net mooi, hulle het vanoggend die kombuisvloer gesme-heer."
Spekskiet is deur Dineke Volschenk saamgestel en in 2008 deur Lapa Uitgewers uitgegee. Die verhaal het aanvanklik in Rooikoos Willemse is soek – Die plaaswinkelstories uit die Klein Karoo verskyn wat deur Human & Rousseau uitgegee is.
Luister hierbo na 'n voorlesing van Kowie Brönn van Montagu deur Johny Klein. Die voorlesing is in samewerking met Lapa Uitgewers moontlik gemaak.